Nos Guichardus, Dei gratia episcopus Matisconensis, notum facimus universis presentes litteras inspecturis, quod Regnaudus de Vilers, domicellus, Guillermeta et Marguarita, ejus sorores, liberi quondam Hugonis Bertrandi de Vilers, Hugoninus de Vilers, maritus dicte Guillermete, et Simonetus dictus Prestres, maritus dicte Margarete, in nostra propter hoc presentia constituti, scientes, prudentes et spontanei vendunt, tradunt et ex causa pure et perfecte venditionis perpetuo possidendum cedunt pariter et concedunt venerabilibus viris religiosis Yvoni, Dei gratia abbati Cluniacensi, et conventui ejusdem loci, ac eorum successoribus in perpetuum, res que inferius continentur de feodo ecclesie Cluniacensis existentes, ut ipsi venditores asserunt, videlicet vicesimam partem suam pro indiviso nemoris de Nolandon et tres partes suas pro indiviso medietatis nemoris de Chasteloigne cum duodecima parte sua, quam asserunt se habere in toto predicto nemore de Chasteloigne et quicquic juris, actionis et proprietatis habent vel habere possunt de cetero in dictis nemoribus de Nolandun et de Chateloigne sitis in parochiatu de Curtilz; item directum in utile dominium cum juridictione omnimoda et omne merum et mistum inperium, qualitercunque exerceri habeat cum explectamento quolibet, que ipsi venditores asserunt se habere in supradictis partibus dictorum nemorum venditis, cum pertinentiis et appendiciis eorumdem, precio centum solidorum Cluniacensium, quos dicti venditores confitentur coram nobis se recepisse et habuisse integraliter a predictis religiosis abbate et conventu in pecunia numerata. Promittentes dicti venditores quilibet in solidum pro se et suis per juramenta sua coram nobis, etc. Supradictam siquidem venditionem Ysabella, mater dictorum liberorum, laudavit et per juramentum de non veniendo contra coram nobis corporaliter prestitum acceptavit, et quicquid juris vel actionis habet vel habere potes[t] et debet in predictis rebus venditis ratione ypothece, dotis vel dotalicii, vel quacunque alia ratione eisdem religiosis et eorum successoribus imperpetuum donat, quittat, guerpit penitus et remittit. Renunciant insuper coram nobis in hoc facto venditores predicti et Ysabella, ex certa scientia, per juramentum, non numerate et non habite pecunie, minoris precii et ætatis, doli, et in factum exceptionibus, dotis et ypothece privilegio, omnique in favore mulierum et rerum dotalium et minorum introducto, beneficio restitutionis in integrum, fori privilegio, et omni auxilio et beneficio totius juris canonici, consuetudinari[i] et civillis per quod dicta venditio possit impediri vel etiam annullari. In cujus rei testimonium, ad preces et instanciam dictorum venditorum et Ysabelle, sigillum nostrum presentibus duximus apponendum. Datum anno Domini Mº CCº septuagesimo quarto, mense novembris.